Banjara

Banjara også kjent som Banjara Greyhound og Vanjara Greyhound er en forholdsvis stor mynde som opprinnelig regnes for å komme fra Rajasthan i India. Den er kjent for sin hastighet og smidighet og et meget særpreget bjeff.

 Opprinnelse og alder 
Rasen har navn etter det nomadiske folket Banjara (også kjent som Vanjara), den største signøyner-gruppen i India, som tok med seg hundene fra sted til sted så de kunne holde vakt. Den er én av de tre mynderasene som fortsatt finnes i India, og de andre to er rampurhund og mahrattamynde. Noen mener at banjara og vaghari er varieteter av samme hund. Sistnevnte er mye mindre, så i så fall må det være snakk om varieteter med svært ulik utvikling over mange år.

 Utseende, anatomi og fysikk 
Banjara sies å ligne mye på saluki, noe som nok må tilskrives den fjærhårede pelsen på ørene, nederst på beina og på halen. Pelsen er kort og glatt, og ulike fargevarianter kan være brindle, svart, rød, fawn eller grå. Det er en stor hund med muskuløs kropp og slank bygning. Den har et mer kvadratisk snuteparti enn saluki. Rasen skal dessuten ha et meget særpreget bjeff, som ligner mer på et drønn.

Banjara blir normalt mellom 68-73 cm i mankehøyde og veier ca. 50-65 kg.

Banjara er en svært atletisk, utholdende og energisk hund, den er en rask løper og kan nå hastigheter på opptil 70 km/t.

 Bruksområde 
Banjarafolket har holdt rasen som vakthund, gjeterhund og som drivende jakthund. Rasen ble utviklet på landsbygda i India for å jakte på blant annet gaseller og rovdyr, i dag brukes den ofte til jakt på ville dyr som hjort, hare og kanin.

 Lynne og væremåte 
Banjara er hyggelig og smart av natur med et godt utviklet jaktinstinkt. Den kan være reservert, skeptisk og vaktsom mot fremmede og ha en tendens til å være territorial, men med riktig sosialisering og trening kan den være lojal og tillitsfull mot familie og de den kjenner godt, og derfor egnet som familiehund.

 Annet 
Banjara-nomadene har avsluttet nomadelivet og integrert seg i det vanlige samfunnet. Den faste bosettingen av nomadene har ført til økt risiko for ukontrollert innavl av rasen, og det finnes derfor i dag kun et lite antall rene Banjara-hunder.

Rasen er ikke anerkjent av Norsk Kennel Klub. 

 Referanser 

Kategori:Indiske hunderaser